text: 15-årig pige anholdt for at true med at ville skyde alle på sin skole
  23 oktober 2018 kl. 19.05
  En 15-årig pige blev tirsdag eftermiddag anholdt efter, hun på Facebook truede med at ville skyde alle på sin skole.
  Syd- og Sønderjyllands Politi har tirsdag eftermiddag anholdt en 15-årig pige for trusler på livet.
  Pigen havde i en lukket Facebook-gruppe truet med, at hun ville skyde alle på sin skole. Truslerne blev anmeldt til politiet.
  Den 15-årige blev anholdt på sin fars bopæl i Ribe-området tirsdag. Politiet har ransaget boligen, men der er ikke fundet noget, der tyder på, at der har været hold i truslen om skyderi.
  Politiet har på grund af pigens alder overbragt sagen til de sociale myndigheder.
  - Pigen er sigtet for trusler, men er efter endt afhøring løsladt tirsdag aften, oplyser vagtchef Bjørn Pedersen, Syd- og Sønderjyllands Politi til TV SYD.
  